דוב לנדו

הרב אפרים דוב לנדו (נולד בז' בניסן ה'תר"ץ, 5 באפריל 1930) הוא ממנהיגי הציבור החרדי-ליטאי, ראש ישיבת סלבודקה בבני ברק, מרבני חוג חזון איש, וחבר נשיאות ועד הישיבות.

קורותיו 
נולד בפולין לדבורה וטוביה יוסף לנדו, נכדו של האדמו"ר רבי אלימלך מנחם מנדל לנדא מסטריקוב. בהיותו בן חמש עלה לארץ ישראל עם הוריו ואחותו זהבה, ובדרכם ארצה נולדה אחותו רבקה. המשפחה התיישבה ברחובות. למד בישיבת היישוב החדש ולאחר כשנה וחצי עבר ללמוד בישיבת פוניבז', לשם הוא התקבל לאחר שסיפר להרב יוסף שלמה כהנמן על סערת רוחו והתרשמותו מביקורו בישיבה בחג השבועות תש"ו. בפוניבז' הוא למד עם הרב יעקב אדלשטיין. הרב לנדו רואה את עצמו כתלמידם של הרב דוד פוברסקי והרב שמואל רוזובסקי, וכן למד תקופה עם משגיח ישיבת פונביז הרב אליהו אליעזר דסלר. אחר כך למד בישיבת חברון יחד עם הרב ברוך מרדכי אזרחי. על אף שפגש את החזון איש פחות מ-10 פעמים, הוא רואה בו את רבו המובהק ואימץ את שיטת לימודו ופסיקותיו ההלכתיות, בין השאר בהשפעת קרוב משפחתו ועמיתו בראשות הישיבה, רבי נתן שולמן.

נישא לעדינה, נכדת הרב אייזיק שר, ראש ישיבת סלבודוקה, בת לבנו הרב יוסף, שנספה בשואה. גדלה בבית דודה רבי מרדכי שולמן שידוך זה הומלץ על ידי רבו החזון איש. לאחר נישואיו התמנה לר"מ בישיבה, ועם השנים התאגדו סביבו קבוצת תלמידים המחשיבים אותו כרבם המובהק. בתחילת שנות ה-80 מונה לראש ישיבה לצד הרב ברוך רוזנברג, הרב עמרם זקס והרב משה הלל הירש.

הרב לנדו הוא מרבני חוג חזון איש. על אף שורשיו המשפחתיים הוא שיך לקהילה הליטאית. עם זאת אחד מידידיו הקרובים הוא האדמו"ר מפשעווארסק. הוא גם מיודד עם הרב שאול אלתר, ראש ישיבת שפת אמת ומייסד קהילת פני מנחם.

כשהוקמה ישיבת זכרון מיכאל התבקש על ידי הרב שלום מאיר יונגרמן לעמוד בנשיאות הישיבה ולמסור בה שיעור כללי אחת לשבועיים.

בשנת ה'תשמ"ט (1989), אחרי שמפלגת דגל התורה התמודדה בנפרד מאגודת ישראל בבחירות לכנסת ה-12, הביע במכתב אישי דיסקרטי את דעתו נגד המהלך, בחתימת המכתב הוא מביע התנגדות לשימוש בקלישאות (לדבריו) כגון "דעת תורה" "ועשית ככל אשר יורוך" ועוד.

בשנת 2014 מונה לחבר נשיאות וועד הישיבות. בשנת 2023 מונה ל"נשיא שני" של ועד הישיבות על ידי הרב גרשון אדלשטיין.

באוגוסט 2015 התבטא בפני תלמידי ישיבתו בחריפות כנגד קנאים המפגינים כיום, ואמר שזוהי קנאות מזויפת שבמסגרתה מחפשים היכן אפשר למחות. הדברים פורשו כמכוונים נגד אנשי "בני תורה". בקיץ 2017, על רקע פעילות מתנגדי החוק לגיוס בני ישיבות בארצות הברית, כתב הרב לנדו מכתבים שבהם הביע את דעתו כי מדובר בטענות שקר. בהמשך תקף בחריפות את אנשי הפלג הירושלמי.

לאחר פטירת הרב אהרן יהודה לייב שטינמן, התחזק מעמדו בהנהגת הציבור החרדי ליטאי, לצדם של הרב גרשון אדלשטיין והרב חיים קניבסקי.

לאחר פטירת הרב גרשון אדלשטיין הוא נחשב כאחד ממנהיגי הציבור החרדי ליטאי לצד הרב משה הלל הירש.

מתחילת ספטמבר 2023 החל העיתון יתד נאמן להצמיד לשמו את התואר 'רבינו מרן', תואר שניתן בעיתון במהלך השנים לבכיר מנהיגי המגזר הליטאי בלבד.

עמדותיו
דעתו שצורת הלימוד העדיפה היא בצורה עיונית, וזה עדיף מללמוד בבקיאות ולסיים ש"ס.

דעתו שיש לבצע את כל מה שהרופאים אומרים, ועונה כן לכל מי שבא להתייעץ בנושאים רפואיים שיעשה את מה שהרופא אומר, בתקופת מגפת הקורונה נקט גישה מחמירה באשר לציות להוראות הרופאים, והורה כי יש חובה הלכתית ללבוש מסכה רפואית, וכן יצא כנגד עסקנים הפועלים לפתיחת הישיבות בניגוד להנחיות משרד הבריאות וכינה אותם "פוחזים" המוכנים לסכן את הציבור.

באוגוסט 2015 התבטא בפני תלמידי ישיבתו בחריפות כנגד הקנאים העכשוויים המפגינים, ואמר שזוהי קנאות מזויפת שבמסגרתה מחפשים היכן אפשר למחות. הדברים פורשו כמכוונים נגד אנשי "בני תורה". בקיץ 2017, על רקע פעילות מתנגדי החוק לגיוס בני ישיבות בארצות הברית, כתב הרב לנדו מכתבים שבהם הביע את דעתו כי מדובר בטענות שקר. בהמשך תקף בחריפות את אנשי הפלג הירושלמי.

עם פרוץ מלחמת חרבות ברזל כתב, לאחר התייעצות עם הרב משה הלל הירש, מכתב לקיצור חופשת החגים לטובת חזרה ללימוד התורה בישיבות (כפי שנעשה גם בשנה של מלחמת יום כיפור): ; על מכתבו חתמו גם הרב הירש והרב ברוך דב פוברסקי. בהמשך, כאשר החלו פרסומים על התעוררות לגיוס למלחמה בחלקים מהציבור החרדי, פרסם את התנגדותו לכך וכתב: .

משפחתו
אשתו הרבנית עדינה היא בתו של הרב יוסף שר שנרצח בגטו קובנה ונינת הסבא מסלבודקה. טרם כבשו הנאצים את ליטא כשהיא ילדה קטנה הוריה הסתירו אותה במנזר ושם שהתה בימי המלחמה. לאחר המלחמה והירצחם של הוריה דודה הרב מרדכי שולמן ודודתה הרבנית חיה מרים אספו אותה מהמנזר והיא גדלה בביתם בבני ברק. 

בנו היחיד הוא הרב יוסי אברהם ישעיהו, ראש כולל סלבודקה בברכפלד ור"מ ישיבת סלבודקה.

חתניו הם הרב איסר זלמן שוורצמן - בנו של הרב דב שוורצמן וראש כולל בעטרת שלמה במודיעין עילית; והרב שמואל ברטלר - נכד הרב שמואל וינטרוב ודיין חושן משפט מטעם בית הדין של הרב ניסים קרליץ.

אחיו הצעיר הוא הרב שריה לנדו, מוציא לאור ומהדיר. בספרים שהוציא הדפיס הערות מאחיו, בהם על: קצות החושן, הלכות ריבית, שו"ת מהרי"ט ועוד.

אחיינו הרב יעקב לנדו, מרבני שכונת גני איילון בלוד ומקימה של גוף הכשרות "גלאט הון", שמייצרת תוכניות השקעה נקיות מאיסור ריבית לקרנות פנסיה וגמל של הציבור החרדי.

גיסו, הנשוי לאחותו רבקה, היה הרב אהרן זקס, ראש ישיבת סלבודקה לצעירים.

ספריו 

זכר דבר, בירורים הלכתיים, בני ברק תשמ"א
 זכר טוב, בני ברק תש"ם, בירורים הלכתיים לזכר אביו.
מנחת דבר, על המנחת חינוך
לקט שיעורים (עם שאר ראשי ישיבת סלבודקה)
חידושי רבי דוב לנדו על חלק גדול ממסכתות הש"ס
גליונות רבי דוב לנדו - ובו הערות שהועתקו מכתב ידו על הראשונים והאחרונים הרמב"ן, הרשב"א, הריטב"א, הרמב"ם, הטור, שולחן ערוך, מנחת חינוך, חזון אי"ש, ועוד, על המסכתות שבת, עירובין, יבמות, כתובות, נדרים, גיטין, קידושין. הספר יצא לאור במהדורה מצומצמת.
בירור דברים אודות ספר שמירת שבת כהלכתה בהתאם לדעת מורינו הגאונים, בני ברק תשל"ו
שיח דבר - התכתבויות בחידושי תורה עם רבי חיים קניבסקי שני כרכים.
כמו כן תורתו יוצאת מדי שבוע במאספים תורניים רבים ביניהם "אהלי טהרות" "אהלי שביעית" "אהלי זרעים" ו"אהלי שבת" ובעלוני "מנחת דבר". וכן בעלון היוצא מעת לעת "חדוותא דשמעתתא",

הרב אשר דויטש מראשי ישיבת פוניבז' השתתף בעריכת ספרי הרב והוא אשר הגיה את ספרי הרב "זכר טוב" ו"זכר דבר".

מתלמידיו 
 הרב אברהם גניחובסקי, ראש ישיבת טשעבין
 הרב שלום מאיר יונגרמן, ראש ישיבת זכרון מיכאל
 הרב משה יהודה שלזינגר, ראש ישיבת קול תורה
 הרב יהודה סילמן, ראב"ד בד"ץ בני-ברק ומרבני שכונת רמת אלחנן בבני-ברק
 הרב מיכל זילבר, ראש ישיבת זוועהיל
 הרב צבי מאיר זילברברג, משפיע חסידי
הרב משה שטיין דיין בבית ההוראה זכרון מאיר של הרב ואזנר
 הרב דניאל וולפסון, ראש ישיבת נתיבות חכמה
 הרב ישראל מרמרוש, רב שיכון ג' בבני ברק
 הרב יהודה עמית, ראש ישיבת קריית מלאכי
 הרב יעקב לנדו, מרבני שכונת גני איילון בלוד

קישורים חיצוניים 

 יעקב ב. פרידמן, "אַיי אַיי, ר' דוֹייב!" • לדמותו של ר"י סלבודקא. אתר קוקר. פורסם במוסף חול המועד סוכות התשע"ו, של השבועון בקהילה.
 משה ויסברג, אודות ישיבת סלובודקה והרב דב לנדו, באתר בחדרי חרדים

הערות שוליים

ראשי ישיבת סלבודקה (בני ברק)
ישראלים ילידי פולין
אנשי העלייה החמישית
בוגרי ישיבת פוניבז'
בוגרי ישיבת חברון כנסת ישראל
תלמידי החזון איש
משפחת פינקל
חברי נשיאות ועד הישיבות
משפחת אברהם לנדא מטשכנוב
בוגרי ישיבת היישוב החדש
בוגרי ישיבות חרדיות תיכוניות
ישראלים שנולדו ב-1930